  Майя Бывальцева Дэбес ёросын Удмуртиысь калык кылбурчилы Степан Широбоковлы сӥзем лыдӟонъёс йылпумъяськизы. Ёросысь лыдӟиськонниосын но лулчеберетъя юртъёсын адӟытонъёс, лыдӟиськисьёслэн вожвылъяськонъёссы, литературая но крезьгуръя возьматонъёс быдэс толсур ӵоже мынӥзы, вераз ивортодэтъя «Удмуртия» агентстволы Дэбес ёросысь лыдӟетъюртлэн шаертодонъя ёзэтэныз кивалтӥсь Татьяна Кондратьева. 8-тӥ толсуре, кылсярысь, лулчеберетъя «Чупчигур» юртын Степан Широбоковлэн творчествоезлы сӥзем ёрос фестиваль ортчиз. Гуртъёсысь клубъёсын ужасьёс солэн кылбуръёсызъя гожтэм кырӟанъёсты быдэстӥзы, пьесаосысьтыз люкетъёссэ возьматӥзы. Тыловайысь, Тольёнысь ужасьёс, улӥсьёс «Яратон ке ӧвӧл» пьесаысьтыз люкетъёссэ возьматӥзы. Туж шуныт пумитазы учкисьёс со пьесаез, малы ке шуоно со туннэ нуналлы но, малпасько, аслэсьтыз кулэлыксэ уг ышты, туннэ но со актуальной Татьяна Кондратьева20-тӥ толсуре Дэбесысь политехникумын элькунысь шоръёзо ӧнер дышетсконниосысь студентъёслэн сяме пырем вожвылъяськонзы ортчиз. Туэ отчы школаын дышетскисьёс но пыриськыны быгатӥзы. Пиналъёс Степан Широбоковлэсь но асьсэ мылкыдзыя быръем кылбурчилэсь кылбуръёссэс лыдӟыны, озьы ик докладъёсынызы тодматыны кулэ вал. Татьяна Кондратьевалэн кылъёсызъя, кылбур лыдӟисьёс 15 кузя люкаськизы, докладъёс ньылез гинэ дасяллям. Дунъясьёс Дэбес политехникумын дышетскись Екатерина Корепановлэсь ужзэ пусйизы (кивалтӥсез Анастасия Уракова). «Кылбур лыдӟисьёс пӧлын дунъясьёслы огкылысь ваньмызлы яраз Главатских Александралэн кылбур лыдӟемез, дышетске со Кезысь шкоалын. Степан Широбоковлэсь «Влюблённая» но Олег Поскрёбышевлэсь «Москвичка» кылбуръёссэс со лыдӟиз. Маин ке но Степан Павлович Широбоковез но тодэ вайытытӥз — выросэныз, лыдӟеменыз-а, мар-а. Туж артистично, туж умой кылбуръёссэ мадиз», — вераз лыдӟетъюртысь ёзэтлэн кивалтӥсез. Нош толон, 21-тӥ толсуре, ёросысь лыдӟетъюртын йылпумъян ужрад ортчиз. Отчы дышетскисьёс пӧлын Степан Широбоковлэн творчествоезлы, вордӥськем палъёслы, инкуазьлы сӥзем сочинение но эссе гожтонъя вожвылъяськонэ пыриськисьёс люкаськылӥзы. Ёрос билиотекаямы ужрадэ 12 кузя вуылӥзы, 12 сочинение но эссе вуттэмын вал. Ӟуч но удмурт кылын луэ вал гожтыны шуыса пусъемын ке вал, нылпиос ваньзы гожтӥллям удмурт кылын, туж шумпотымон Татьяна КондратьеваТворчествоя ужъёсты быдэстӥсь пиналъёс кык группалы люкемын вал: 5–7 классъёсын но 8–11 классъёсын дышетскисьёс. Нырысетӥяз вормисе потӥз Котегуртысь школаын 7-тӥ классын дышетскись Рената Ускова. «Сочинениез туж мур пуштросо, йӧн-йӧн гожтэмын, аслэсьтыз мылкыдзэ но усьтэмын», — пусйиз Татьяна Кондратьева. Кыкетӥ группаын нырысетӥ инты сётӥзы Тыловайысь школаын 10-тӥ классын дышетскись Екатерина Кардапольцевалы, со эссе гожтэм. Степан Широбоковлы сӥзем лыдӟонъёс 6 фото Татьяна Кондратьевалэн верамезъя, сочинениосъя но эссеосъя ужрадэз лыдӟетъюрт «Удмурт Кенеш» огазеяськонэн но удмурт кылъя но литературая дышетӥсьёсын ӵош ортчытӥз. Ужъёсты нырысь ик эскериз методикая центрзылэн кивалтӥсез Галина Образцова. Тужгес йӧнооссэ, тунсыкооссэ ужъёсты «Байгурезь» ёрос газетын печатланы сётозы. Тегъёс: Лулчеберет Дышетон Дэбес Удмуртия пиналъёс гожъясьёс лыдетъюрт  